Karina Lorentzen Dehnhardt (SF), 2013-04-23:
Det bliver så sidste gang, jeg optræder i treenighed i dag – endnu en gang SF, Radikale og Enhedslisten under én hat.
Vi har lige landet, ja, det var i efteråret, men det føles, som om det stadig væk er meget nærværende, en kriminalforsorgsaftale, som sætter massivt ind i et uddannelsessats.
Det gør vi selvfølgelig, fordi vi er optaget af at forhindre, at der kommer et næste offer.
Men uddannelse i dag kræver i mange tilfælde en computer.
Nu har jeg lige været ude at besøge Sønder Omme i torsdags, og det er altså sådan, at det er et forlangende, at det, hvis man skal tage en eksamen, faktisk skal foregå på computer.
Så det kan altså i nogle tilfælde være ret nødvendigt at være i besiddelse af sådan en.
Jeg har også tidligere hørt beretninger om indsatte, som har måttet skrive hele opgaver i hånden, og som ikke havde basale muligheder for at foretage søgninger og opslag.
Så derfor tror jeg, vi må konstatere, som justitsministeren har sagt det, at tiderne har ændret sig, og at computere er et væsentligt redskab, når man tager uddannelse.
Men det er klart, at der skal gives lov til at bruge computere med en vis omtanke, og det er da også sådan, at de i Kriminalforsorgen har taget hensyn til, at der, hvor man afsoner for de groveste forbrydelser, nemlig i lukket regi, er der en meget begrænset adgang med lukket net – det var i øvrigt noget, vi vedtog i den forrige aftale om kriminalforsorgen under den borgerlige regering – mens der på pensionerne er en mere åben adgang.
Det vil sige, at man altså laver en form for vurdering af de indsatte i forhold til, hvor bred en adgang til internettet de skal have.
Det er en faglig vurdering, som man foretager ude i Kriminalforsorgen, og det er jeg fuldstændig tryg ved, og jeg tror, vi skal overlade det til Kriminalforsorgen selv.
Der er mulighed for at fratage folk computeradgang, hvis det er, at man har en frygt for, at de begår ny kriminalitet.
Nej, formentlig vil man kunne finde et enkeltstående tilfælde en gang imellem, hvor en indsat forbryder sig imod den tillid, der er vist ham, og bruger computerne til noget, han ikke skal bruge dem til.
Det har vi så heldigvis også et sanktionssystem der kan rette op på, men det er jo altså også sådan, at når vi giver en indsat udgang eller prøveløsladelse i tillid, så er der altså nogle, der vælger at bryde den.
Det synes vi ikke skal komme alle de andre, som faktisk godt kan finde ud af at opføre sig pænt, til last.
Når vi nu har en snak om computere her i dag, vil jeg da også godt sige til Folketingets oplysning, at det faktisk er meget basalt at have adgang til computere i dag.
Der er faktisk rigtig mange ting, som man er nødt til at foretage sig digitalt.
Vi har NemID, vi har PBS, vi har netadgang osv., men det er der altså mange indsatte som ikke har.
De kan ikke ordne basale ting fra fængslet, som f.eks. at få adviseret banken om, at der altså ikke kommer kontanthjælp, som kan betale hushjælpen, man kan ikke søge en ny bolig, hvis man står boligløs efter en løsladelse, man kan ikke kontakte myndighederne, man kan ikke skrive til kommunen osv.
Vi kan faktisk kontrollere det, så derfor er det også smart.
Så jeg vil sige, at jeg synes, vi skal sikre, at man ikke kan bruge internettet til at begå kriminalitet, og det har vi sådan set også procedurer for, og vi har sanktioner, hvis det skulle ske, hvis uheldet skulle være ude, men jeg synes faktisk også, at det kunne være tiltrængt med en debat om, at der er en gruppe borgere, som sidder fængslet, og som ikke har adgang til basale digitale muligheder.
I forhold til domsanbragte i Kriminalforsorgen har jeg netop forstået, at der er et lovforslag på vej fra socialministeren, og jeg kan i hvert fald huske, at jeg har besøgt en af de institutioner, som ikke er Kriminalforsorgen, hvor man simpelt hen ikke har haft muligheder for at lave det her indgreb, men det kommer der rent faktisk nu.
Så jeg synes, at alting er, som det skal være, men selvfølgelig skal vi observere, hvordan det går – man skal aldrig sige aldrig.
Men det betyder i hvert fald, at vi ikke kan støtte det beslutningsforslag, som ligger her.